《曾夔州座右山水图》
宋代·晁公溯

华堂左右皆山川，登堂一见心茫然。
松林忽在素壁上，几杖却对阴崖前。
百年老树横高枝，正当太古阴云垂。
近前细看才拱把，生气凛凛如十围。
尚想昔年初下笔，指顾江山生咫尺。
梁栋已受长风吹，衣裘若溅洪涛湿。
回山倒海不作难，此意谁能传笔端。
李成骨朽道宁死，况复郑虔杨契丹。
吾知此图未易逢，颇思摹写置府中。
鹅溪生绡不难致，只恐今世无良工。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。